

Szombathely Megyei Jogú Város

 Polgármestere

**Az előterjesztést megtárgyalta:**

Egészségügyi Szakmai Bizottság

Városstratégiai, Idegenforgalmi és Sport Bizottság

Gazdasági és Jogi Bizottság

Szellemi Örökség, Nemzetiségi és Térségi Kapcsolatok Szakmai Bizottsága

Fenntarthatósági és Klímastratégiai Szakmai Bizottság

Bűnmegelőzési, Közbiztonsági és Közrendvédelmi Bizottság

**A határozati javaslatot törvényességi szempontból megvizsgáltam:**

 /: Dr. Károlyi Ákos :/

 jegyző

**E L Ő T E R J E S Z T É S**

**Szombathely Megyei Jogú Város Közgyűlésének**

**2025. február 27-ei ülésére**

**Javaslat Szombathely Megyei Jogú Város „VIVA Savaria! – Élj egészségesen, élj tovább!”**

**Egészségfejlesztési Program elfogadására**

Szombathely Megyei Jogú Város Közgyűlése a 400/2024. (XII.19.) Kgy. számú határozatával elfogadta a *„VIVA Savaria! – Élj egészségesen, élj tovább!”* Egészségfejlesztési Stratégiát. A közgyűlési határozatnak megfelelően, az Egészségfejlesztési Stratégia társadalmi vitára került 2024. december 20. és 2025. február 15. között azzal, hogy az online és személyes konzultációk nyomán a lakossági és civil szervezetek által felvetett ötletek, javaslatok, kerüljenek az Egészségfejlesztési Stratégia megvalósítását részletező cselekvési tervbe.

Az elmúlt hetekben 12 városrészi fórumon, kiscsoportos, valamint személyes konzultációkon többszázan ismerhették meg Szombathely *„VIVA Savaria! – Élj egészségesen, élj tovább!”* Egészségfejlesztési Stratégiáját.

A konzultációkon résztvevő szombathelyi lakosok visszajelzései nyomán az alábbi megállapítások tehetők:

* a város lakó helyben, lehetőleg a saját lakókörnyezetük közelében szeretnének részt venni egészségfejlesztő programokon,

- előnyben részesítenék a közösségben végezhető mozgásos programokat,

- szívesebben vennének részt helyben, a saját lakókörnyezetük közelében elérhető szűrővizsgálatokon,

- szívesen vállalnának önkéntes munkát lakókörnyezetükben, legyen az parkrendezés, közterületek

takarítása, vagy akár mozgásos programok segítése,

- jó gyakorlatnak tartják és szorgalmazzák közösségi kertek létrehozását,

- a kutyatartók szívesen lennének résztvevői kutyás, mozgásos programoknak,

- a szenvedélybetegségek közé sorolva a digitális függőséget – javaslat érkezett “digitális detoxikálás”

 lehetőségek elérhetővé tételére,

- bővítenék tudásukat az egészséges élelmiszerekkel, receptekkel, az egészséges ételek elkészítésével

 kapcsolatosan,

- az aktív dolgozók szívesen vennék, ha munkahelyük támogatná az egészségesebb munkakörnyezet

 kialakítását, a kerékpárral történő munkába járást és a rugalmas munkaidő bevezetését.

A fenti lakossági igényekkel összhangban és annak érdekében, hogy a szombathelyiekhez közelebb vigyük, hatékonyabban el tudjuk érni a város lakóit a *VIVA Savaria!* egészségfejlesztési programmal, támogatandó úgynevezett *VIVA Savaria Egészségpontok* kialakításának segítése. Az egészségpontok alulról építkeznének, feladatuk lehet, hogy a városon belül, városrészenként, helyi szinten támogassák az egészségfejlesztést, a közösségi összefogást és a lakosság életmódváltását. A *VIVA Savaria Egészségpontok* lehetséges helyszínei az ingyenes szűrővizsgálatoknak, egészségügyi előadásoknak, mozgásos rendezvényeknek, kiindulópontja lehet közös gyalogló, futó programoknak, kerékpártúráknak.

Fontos feladat a közösségépítés, mert hisszük, hogy a *Vívva Savaria!* nem csupán programok sorozatát jelenti, hanem egy olyan összetartó közösséget, melynek tagjai támogatják egymást az egészségesebb élet felé vezető úton.

A *“VIVA Savaria! - Élj egészségesen, élj tovább”* egészségfejlesztési programhoz való csatlakozás lehetséges módjai:

- a *VIVA Savaria Egészségpontok* létrehozásával, működtetésével,

- a támogatói programon keresztül önkéntes munkával, az egyes programokon való részvétellel,

adományozással, események támogatásával,

* csatlakozhatnak munkahelyek, cégek, intézmények vállalkozások, melyek elkötelezettek az egészséges

 munkahelyek megteremtésében, kialakításában, és elfogadják, támogatják a *“VIVA Savaria! - Élj*

 *egészségesen, élj tovább”* egészségfejlesztési programot.

A Szombathely Megyei Jogú Város egészségfejlesztési stratégiájára épülő cselekvési terv - *“VIVA Savaria! - Élj egészségesen, élj tovább!”*  Egészségfejlesztési Programja elnevezéssel - az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2025. február „ ”**

 **/: Dr. Nemény András :/**

**HATÁROZATI JAVASLAT**

**…/2025. (II.27.) Kgy. számú határozat**

Szombathely Megyei Jogú Város Közgyűlése Szombathely Megyei Jogú Város *„VIVA Savaria! – Élj egészségesen, élj tovább!”*  Egészségfejlesztési Programját megtárgyalta, és azt az előterjesztés melléklete szerinti tartalommal elfogadja.

Felelős: Dr. Nemény András polgármester

 Dr. László Győző alpolgármester

 (a végrehajtás előkészítéséért:

 Dr. Füzi Judit a Polgármesteri Kabinet osztályvezetője)

Határidő: azonnal